Tikóng deng lewu butengen bè yó,
hto yóm nulu bè Kana,
yóm sotu benwu udì snakuf Galili.
Deng eles nô ditu ne ke Yê Jisas kun.
Tinok le Jisas snéen dalang se yó kem gel lemolò du ebè yóm nulu yó.
Tikóng deng gotu yóm tifas gel ninum le,
mon yéen mò ke Jisas,
“Laen dù bud tifas le ne.”
Mon Jisas se mò ke yéen,
“Omin he ke tulónem dou yóm nmou,
Yê.
Là dengen kól du he yóm dou kdaw.”
Omin Yê Jisas lemwót,
stulón bè yó kem tau smagid ken,
monen,
“Kihu hmò Jisas kuy,
tódô nimón ye.”
Wen kul gel lolò yó kem Ju bè khólós le,
yó gónóm mon wen nem lebwón botu eles hyón le bè yó mò gónó le hemsù él mò gel olob yó kem tau.
Ni kem lebwón ni,
wen na lewu folò duhen ke tlu folò galun lem le.
Ne mon Jisas mò yó kem tau gel smagid ken,
monen,
“Nlem ye kut él dé yó kem lebwón yóó.”
Tahu se,
gotu hennok le.
Omin Jisas bud mon du mò kul,
monen,
“Smakub ye du dé,
ne benlay ye yóm tau fen hogot le du nim mò ken ni.”
Tahu se,
benlay le.
Ne tilówen yóm él deng henbaling Jisas tifas yó koni.
Là kô tngónen du kun gónón gu lemwót yóm ninumen yó (okóm yó kem tau smakub du,
deng tngón le se kul).
Bè yóm ktilówen du,
botong htabahen yóm logi myehen,
monen,
“Ó Tò,
bè yóm sana kut adat,
sal gel hegna hinum te yó kem tau mulu yóm tifas alì hyu nómen,
ne ke deng bong ninum le,
omin te hfuli hinum du kul yóm geblà nómen.
Okóm yóm kóm,
deng mom hfuli hinumem kum yóm alì mnóm.”
Ni se yóm hol tanay hentaw ton nmò Jisas.
Nmoen bè yóm sotu benwu snakuf Galili boluyen Kana.
Ne bè yó gónóhen hegfan du yóm kfasangen,
ne hemtahu le béléen yó kem gel lemolò du.
Timbow kogolen bè yó,
gotu le mógów emool le Jisas ebè yóm benwu boluyen Kapérnaum,
mung du yéen ne kem twolihen,
dalang se yó kem gel lemolò du,
okóm là legen le ditu.